***ORDENANÇA/REGLAMENT DE SEU ELECTRÒNICA DE L’AJUNTAMENT DE RODA DE BERÀ***

**Article 1. Objecte**

Aquest reglament té per objecte regular:

1. la seu electrònica de l’Ajuntament de Roda de Berà
2. l’ús dels mitjans electrònics de les notificacions i les comunicacions que realitzi o rebi l’Ajuntament de Roda de Berà.
3. les publicacions en el Tauler d'Edictes Electrònic.

**Article 2. Àmbit d’aplicació**

Aquest Reglament s’aplica a totes les activitats i serveis de l’Ajuntament de Roda de Berà.

**Article 3. Adreça electrònica de la Seu i identificació**

La Seu Electrònica de l’Ajuntament serà accessible a l’adreça electrònica següent:

<https://rodadebera.eadministracio.cat>

Aquesta adreça estarà verificada mitjançant un certificat de seu electrònica emès per una entitat certificadora acreditada. La verificació d’aquest estarà accessible de forma directa i gratuïta.

**Article 4. Titularitat**

La titularitat de la Seu Electrònica és de l’Ajuntament de Roda de Berà qui té la responsabilitat respecte de la integritat, la veracitat i l’actualització de la informació i els serveis que formin part de la seu electrònica.

**Article 5. Informació**

La seu electrònica de l’Ajuntament de Roda de Berà ofereix la següent informació:

1. Titularitat de la Seu Electrònica
2. Els sistemes de signatura acceptats en els diferents procediments,
3. La relació de segells d’òrgans emprats en els procediments que s’efectuïn mitjançant actuació administrativa automatitzada,
4. El llistat dels dies que són inhàbils en el municipi,
5. La data i hora oficial del municipi,
6. Mapa de navegació de la seu electrònica,
7. Informació sobre les Polítiques de Protecció de dades que té establertes l’Ajuntament,
8. El catàleg complert de tràmits i serveis de l’Ajuntament,
9. El tauler d’anuncis
10. La possibilitat de comprovar la integritat dels documents signats electrònicament a l’Ajuntament de Roda de Berà mitjançant el codi segur de verificació (CSV),
11. L’accés al registre electrònic per a la presentació de sol·licituds i documents,
12. L’accés a la carpeta ciutadana on, prèvia identificació, es poden recollir les notificacions en format electrònic, es pot consultar els registres que ha fet l’interessat (tant presencials com electrònics) i es poden consultar els expedients que un interessat té oberts a l’Ajuntament i el seu estat de tramitació.
13. Qualsevol altra informació, servei o tràmit que per disposició legal hagi de publicar-se a la seu electrònica.

**Article 6. Disponibilitat**

La seu electrònica de l’Ajuntament de Roda de Berà estarà disponible 365 dies a l’any, 24 hores al dia. Si raons tècniques fan preveure que la seu deixarà d’estar disponible, s’anunciarà amb la màxima antelació possible.

**Article 7. Gestió i manteniment del sistema de notificacions/comunicacions**

L’Alcalde o la regidoria delegada competent per raó de la matèria, segons l’organització municipal, tindrà la responsabilitat del funcionament, gestió i manteniment del sistema de notificacions i publicacions electròniques de l’Ajuntament. No obstant això, a efectes operatius la gestió del registre dependrà del Departament responsable en matèria d’Atenció al Ciutadà i el manteniment, disponibilitat i seguretat dependran del Departament encarregat de les Noves Tecnologies.

**Article 8. Requisits i consideracions**

8.1. L’Ajuntament de Roda de Berà utilitzarà mitjans electrònics en les seves comunicacions amb les persones físiques, sempre que així ho hagin sol·licitat o consentit expressament.

8.2. L’Ajuntament de Roda de Berà, segons l’article 14 de la Llei 39/2015, d’1 d’octubre, del procediment administratiu comú de les administracions públiques, utilitzarà obligatòriament mitjans electrònics en les comunicacions a:

•Persones jurídiques.

•Les entitats sense personalitat jurídica

•Als qui exerceixin una activitat professional per a la qual es requereixi col·legiació obligatòria, per als tràmits i actuacions que duguin a terme en exercici d’aquesta activitat.

•Els qui representin un interessat que estigui obligat a relacionar-se electrònicament amb l’Administració.

•Els empleats de les administracions públiques per als tràmits i actuacions que efectuïn amb elles per raó de la seva condició d’empleat públic

8.3. La notificació electrònica se li practicarà en l’oficina virtual de la seu electrònica de l’Ajuntament de Roda de Berà i se li informarà del seu dipòsit a través del correu electrònic o missatge SMS.

8.4. Les persones físiques poden escollir en tot moment si es comuniquen amb les administracions públiques per exercir els seus drets i obligacions a través de mitjans electrònics o no, llevat que estiguin obligades a relacionar-se a través de mitjans electrònics amb les administracions públiques. El mitjà escollit per la persona per comunicar-se amb les administracions públiques pot ser modificat per aquella en qualsevol moment.

8.5. L’Ajuntament de Roda de Berà podrà establir l’obligació de l’ús de mitjans electrònics per a la pràctica de notificacions a aquelles persones físiques que per motius de la seva capacitat econòmica o tècnica, dedicació professional o altres motius acreditats, tinguin garantit l’accés i la disponibilitat dels mitjans tecnològics necessaris.

8.6. Les notificacions electròniques hauran d’ésser registrades en el Registre Electrònic de Sortida i que forma part del Registre General de l’Ajuntament.

**Article 9. Règim de les convocatòries dels òrgans col·legiats i actes de les sessions**

9.1. Les convocatòries de les sessions dels òrgans col·legiats de l’Ajuntament de Roda de Berà, tant siguin de govern, de participació ciutadana o de qualsevol altra naturalesa, s’han de fer per mitjans electrònics.

9.2. Els membres dels òrgans col·legiats, als que fa referència el paràgraf anterior podran accedir a les actes de les sessions en format electrònic per a consultar-hi el contingut dels acords adoptats.

**Article 10. Notificacions i comunicacions als membres de la Corporació i al personal al servei de l’Ajuntament.**

10.1. Amb la finalitat de fer efectiu el principi d’eficiència i de simplificació administrativa en la tramitació dels expedients administratius, les comunicacions i els tràmits interdepartamentals, s’efectuaran per mitjans electrònics.

10.2. L’Ajuntament de Roda de Berà notificarà electrònicament als membres de la Corporació, al personal directiu, eventual i, en general al personal al servei de la Corporació, quan tinguin la condició d’interessats, dels actes i resolucions administratives de les quals se’n derivin efectes jurídics, amb els requisits i consideracions establertes a l’article 12.

10.3. Les comunicacions als membres de la Corporació al personal directiu, eventual i en general al personal al servei de la Corporació que no siguin notificació d’actes o resolucions administratives s’efectuaran per mitjans electrònics a l’adreça personal de correu intern.

**Article 11. Requisits per rebre notificacions**

11.1. Les notificacions s’han de practicar preferentment per mitjans electrònics i, en tot cas, quan l’interessat estigui obligat a rebre-les per aquesta via. No obstant això, les administracions poden practicar les notificacions per mitjans no electrònics en els supòsits següents:

a) Quan la notificació s’efectuï en ocasió de la compareixença espontània de l’interessat o el seu representant a les oficines d’assistència en matèria de registre i sol·liciti la comunicació o notificació personal en aquest moment.

b) Quan per assegurar l’eficàcia de l’actuació administrativa sigui necessari practicar la notificació per lliurament directe d’un empleat públic de l’Administració notificadora.

11.2. Independentment del mitjà utilitzat, les notificacions són vàlides sempre que permetin tenir constància del seu enviament o posada a disposició, de la recepció o l’accés per part de l’interessat o el seu representant, de les seves dates i hores, del contingut íntegre, i de la identitat fidedigna del remitent i destinatari. L’acreditació de la notificació efectuada s’incorpora a l’expedient.

11.3. Els interessats que no estiguin obligats a rebre notificacions electròniques poden decidir i comunicar en qualsevol moment a l’Administració pública, mitjançant els models normalitzats que s’estableixin a l’efecte, que les notificacions successives es practiquin o es deixin de practicar per mitjans electrònics.

11.4. Independentment del fet que la notificació es faci en paper o per mitjans electrònics, l’Ajuntament enviarà un avís al dispositiu electrònic i/o a l’adreça de correu electrònic de l’interessat que aquest hagi comunicat, per informar-lo de la posada a disposició d’una notificació a la seu electrònica de l’Administració o organisme corresponent. La falta de pràctica d’aquest avís no impedeix que es consideri plenament vàlida la notificació.

**Article 12. Adreça electrònica**

12.1. L’adreça de correu electrònic o el telèfon mòbil indicat per l’interessat o interessada, tindrà vigència indefinida com a adreça electrònica vàlida als efectes de l’avís informatiu de dipòsit de la notificació electrònica.

12.2. S’exceptua del punt anterior, en els supòsits que la interessada o l’interessat en sol·liciti la seva revocació o modificació, per defunció de la persona física o extinció de la personalitat jurídica, quan una resolució administrativa o judicial ho ordeni o a causa de la no disponibilitat per motius tècnics o de seguretat. En aquest cas, es comunicarà a la persona interessada per tal que pugui expressar el seu interès en mantenir-la activa, en cas contrari, s’inhabilitarà l’adreça de correu electrònic o el número de telèfon mòbil.

12.3. Sense perjudici de l’exposat als punts anteriors, les notificacions es practicaran per qualsevol mitjà pel qual es permeti tenir constància de la recepció per part de la persona interessada o el seu representant, així com de la data, la identitat i el contingut de l’acte notificat.

**Article 13. Accés a les notificacions electròniques**

13.1. La notificació electrònica s’entendrà practicada, a tots els efectes legals, en el moment que se’n produeixi l’accés al contingut des de la carpeta ciutadana de la seu electrònica de l’Ajuntament <https://rodadebera.eadministracio.cat>, eNotum o qualsevol altre servei que permeti l’accés a la notificació electrònica.

13.2. El sistema acredita la data i hora de posada a disposició de la notificació a l’adreça electrònica de la persona interessada i, la data i hora de l’accés al contingut de l’acte notificat per part de la interessada, així com qualsevol causa tècnica que impossibiliti alguna de les circumstàncies anteriors.

13.3. Quan hi hagi constància de la recepció de l’avís de la notificació a l’adreça electrònica o telèfon mòbil via SMS i transcorrin deu dies naturals sense que s’accedeixi al seu contingut, s’entendrà que la notificació ha estat rebutjada als efectes previstos a l'article 59 de la Llei 39/2015, d’1 d’octubre, de procediment administratiu comú de les administracions públiques,

excepte que d’ofici o a instància de la interessada es comprovi la impossibilitat tècnica o material de l’accés a la notificació electrònica.

13.4. La notificació electrònica estarà signada electrònicament i inclourà un document que disposarà del contingut íntegre de la notificació, i un document justificatiu del registre de sortida on es relacionaran els documents que incorpora el registre.

**Article 14. El tauler d’anuncis electrònic**

14.1. La publicació d'actes i comunicacions dictats per l’Ajuntament de Roda de Berà i en el seu cas, el d’altres administracions públiques, que per disposició legal o reglamentària hagin de publicar-se al Tauler d'Edictes es substituirà per la publicació en el Tauler d’Edictes Electrònic municipal,

<https://tauler.seu.cat/inici.do?idens=4313100000>

respectant el dret a la protecció de dades de caràcter personal, sense perjudici de la transparència que requereixen els procediments de caràcter competitiu.

14.2. El Tauler d’Edictes Electrònic estarà disponible 24 hores al dia, tots els dies de l’any a la seu electrònica de l’Ajuntament. L'anunci estarà visible en el Tauler d'Edictes Electrònic, des del dia d'inici fins al dia final de vigència.

14.3. El Tauler d’Edictes Electrònic disposarà de sistemes i mecanismes tècnics i jurídics que garanteixin l’autenticitat, la integritat i la disponibilitat del seu contingut, i s'ha de dotar dels mecanismes necessaris, com els de signatura electrònica, segellament de temps i d'altres, per acreditar fefaentment el moment d'inici de la difusió pública de la informació que es publiqui en aquest espai. En especial i als efectes del còmput dels terminis que correspongui, s'establirà el mecanisme que garanteixi la constatació de la data i l’hora de publicació i de retirada dels edictes.

14.4. La publicació d'actes o comunicacions mitjançant el Tauler d'Edictes Electrònic no ha de substituir en cap cas la notificació personal, llevat dels casos previstos per norma legal.

14.5. L'accés al Tauler d’Edictes Electrònic és lliure, gratuït i no requereix cap tipus d'identificació prèvia.

14.6. Les publicacions es realitzaran en la mateixa llengua del document que l’Ajuntament rebi per la seva publicació.

**Article 15. Arxiu i conservació**

Les evidències electròniques de les notificacions i les publicacions electròniques quedaran emmagatzemades electrònicament amb totes les garanties d’integritat, disponibilitat, autenticitat, confidencialitat i conservació.

**Article 16. Protecció de dades de caràcter personal**

El funcionament de les notificacions per mitjans electrònics es portarà a terme d’acord amb l’establert a la normativa vigent sobre protecció de dades de caràcter personal i a la normativa municipal.

**Article 17. Ús obligatori de mitjans electrònics per les relacions amb altres administracions i altres organismes o entitats del Sector Públic**

Les notificacions, comunicacions i escrits, que l’Ajuntament practiqui a altres administracions públiques i altres entitats del sector públic, es portaran a terme per mitjans electrònics, tal i com assenyala la normativa vigent.

**Article 18. Recepció de notificacions electròniques per part de l’Ajuntament**

A efectes de la recepció de notificacions i comunicacions telemàtiques de les Administracions públiques i, en general de les entitats que formen el sector públic, es tindrà com a mitjà preferent els sistemes d’intercanvi d’informació telemàtica automatitzada entre l’Ajuntament i les administracions o entitats públiques.

**DISPOSICIÓ FINAL**

**Primera. Desenvolupament i execució del Reglament**

Es faculta a L’Alcalde-President per a dictar les disposicions que siguin procedents per al desenvolupament i execució de les previsions d’aquest Reglament, sense perjudici de les delegacions que hi pugui fer.

**Segona. Entrada en vigor**

Aquest Reglament entra en vigor l’endemà de la publicació del text íntegre en el Butlletí Oficial de la Província i regirà de forma indefinida fins que quedi derogat o modificat.